Predkladacia správa

Návrh zákona o vojnových veteránoch a o doplnení zákona č. 328/2002 Z. z. o sociálnom zabezpečení policajtov a vojakov a o zmene a doplnení niektorých zákonov v znení neskorších predpisov predkladá Ministerstvo obrany Slovenskej republiky na základe vlastnej iniciatívy.
Predloženým návrhom zákona sa vyplňuje medzera v slovenskom právnom systéme, v ktorom v súčasnosti absentuje všeobecne záväzný právny predpis o vojnových veteránoch.
Návrh zákona vymedzuje pojem vojnového veterána, upravuje podmienky priznania postavenia vojnového veterána, upravuje vydávanie preukazu vojnového veterána a  pôsobnosť Ministerstva obrany Slovenskej republiky na úseku starostlivosti o vojnových veteránov. 
V súvislosti s poskytovaním rekreačnej  a kúpeľnej starostlivosti pre vojnových veteránov sa navrhuje aj novelizácia príslušných ustanovení zákona č. 328/2002 Z. z. o sociálnom zabezpečení policajtov a vojakov a o zmene a doplnení niektorých zákonov v znení neskorších predpisov o poskytovaní rekreačnej a kúpeľnej starostlivosti.
Očakávaný dopad návrhu zákona na štátny rozpočet je  v sume 1 520 000 Sk ročne              a 300 000 Sk jednorázovo, pričom tieto výdavky budú uhrádzané z rozpočtovej kapitoly Ministerstva obrany Slovenskej republiky.
Návrh zákona bol predložený na pripomienkové konanie 35 pripomienkujúcim subjektom. Prehľad pripomienok je uvedený vo vyhodnotení pripomienkového konania.
Hromadná pripomienka verejnosti ani sumár vyššieho počtu obsahovo príbuzných pripomienok verejnosti neboli uplatnené.
Návrh zákona o vojnových veteránoch a o doplnení zákona č. 328/2002 Z. z. o sociálnom zabezpečení policajtov a vojakov a o zmene a doplnení niektorých zákonov v znení neskorších predpisov sa predkladá na rokovanie vlády Slovenskej republiky bez rozporov.
Návrh zákona o vojnových veteránoch a o doplnení zákona č. 328/2002 Z. z. o sociálnom zabezpečení policajtov a vojakov a o zmene a doplnení niektorých zákonov v znení neskorších predpisov vzhľadom na predmet úpravy nebol zaslaný Rade hospodárskej a sociálnej dohody vlády Slovenskej republiky v zmysle zákona č.106/1999 Z. z. o hospodárskom a sociálnom partnerstve (zákon o tripartite).
 	Legislatívna rada vlády Slovenskej republiky prerokovala predmetný návrh zákona         11. februára 2003. Jej pripomienky sú do návrhu zákona zapracované.